
Magánjogi eszközökkel a vallási közösségeket ért gyűlöletbeszéd ellen

Kulcsszavak: gyűlöletbeszéd, blaszfémia, átsugárzás-elmélet, emberi méltóság
A gyűlöletbeszéd jogi szabályozásáról szóló, hazai és nemzetközi szinten is zajló vita olykor felélénkül, máskor nyugodni látszik. Rohamosan fejlődő világunk azonban egyre inkább próbára teszi a személyiségi jogokról vallott felfogásunkat azzal, hogy újra és újra szembesít minket a gyűlöletbeszéd jelensége által felvetett megosztó kérdésekkel.
Egységes nemzetközi felfogás hiányában egyes szekularizált államok kiállnak a vélemény kifejezésének szabadsága mellett, miközben a muzulmán országok többsége szigorú szabályozást követel a vallási alapú gyűlöletbeszéd visszaszorítása érdekében. A komplex módszer lehetősége azt kívánja meg, hogy a jogágakon átívelő jelleggel bíró gyűlöletbeszéd jelenség jogi szabályozására a közjogi, elsődlegesen büntetőjogi fellépés mellett a magánjogi eszközök használatával szorítsa vissza a jogalkotó a jogsértő diskurzusokat. Az európai országok jellemzően a büntetőjogi fellépés alkalmazásával kívánják elejét venni a gyűlöletkeltő véleménynyilvánításoknak, de a magyar jogalkotó a magánjogi szabályozásra tett kísérletek kudarca után a 2013. évi polgári törvénykönyvbe új jogintézményként emelte be a – sok vitát megért – gyűlöletbeszéd-klauzula tényállását, amelyet a német jogból származó átsugárzás-elméletre alapított.
Tekintettel arra, hogy a magyar Alkotmánybíróság értelmezése szerint a vallás a személyiség integráns része, a vallási közösségek tagjait megillető személyiségi jogok védelméhez erős alkotmányos kötelék társul. Az Alkotmánybíróság mellett az Emberi Jogok Európai Bíróságának következetes joggyakorlata is arra mutat rá, hogy a véleménynyilvánítás szabadsága által nyújtott védelem már nem vonatkozik az olyan öncélú, diszkriminatív jellegű közlésekre, amelyek mások emberi méltóságát a társadalom valamely közösségéhez való tartozásuk által sértik.
A vallási alapú gyűlöletbeszéd nem egyezik meg a vallások kritikájával, a jogi szabályozást ugyanis nem a vallási dogmáknak, hanem az emberi méltóságnak mint a jog által a legmagasabb szinten védett emberi értéknek kell alárendelni. Jóllehet a jog nem konstruálhat a közösségek számára emberi méltóságot, a közösségek tagjainak emberi méltósága által kifejtett védelem a vallási érzékenység helyett a vallási önazonosság személyiségi jogi tényezőjére vonatkozik. E körben vitára ad okot az a kérdés is, hogy a társadalomban kisebbségben lévő csoportok tagjait illeti-e meg a személyiségi jogi védelem, vagy a szabályozásnak az identitást kell védenie.



